《摸鱼儿 赋玉簪录呈赵太初兼与时中茂异》
元代·姚燧

更休寻、玉山瑶草，蓬莱知在何处。司花嫌被春风妒。

留待九秋清露。还解语。试问著当时，月夜乘鸾女。

何年遗汝。甚不怕高寒，青冥万里，鬟鬓乱风雾。

人间世、无物有香如许。灵均遗恨千古。芙蓉杜若何堪佩，憔悴行吟沅浦。

空自苦。悄教得扬雄，不信离骚赋。云窗月户。恨白发诗翁，年来多病，不识醉乡路。

作者简介：姚燧（1238年～1313年），字端甫，号牧庵，河南洛阳（今河南洛阳）人。 元朝文学家。官翰林学士承旨、集贤大学士。能文，与虞集并称。所作碑志甚多，大都为歌颂应酬之作。原有集，已散失，清人辑有《牧庵集》。